21.07.2011 21:39   Eurotsooni peaministrid ja riigipead on terve päeva Brüsselis otsinud lahendusi Kreeka probleemidele, et hoida ära kogu euroala haarav kriis. Kõne all on muuhulgas võimalus Kreeka võlgu vähendada või maksetähtaega pikendada, vahendas "Aktuaalne kaamera".    Jürgen Ligi ütles, et hetkel redigeeritakse kohtumisel teksti ning üksikute sõnade üle võivad riigipead veel pikalt arutleda.    "Suurem pilt on see, et püütakse anda turgudele leevendavaid signaale. Retseptid on varakult paberil, küsimus on lihtsalt nendes  kokkuleppimine, millised retseptid, millises vormis valitakse," märkis ta.    Restruktureerimise tulemus võib Ligi sõnul olla suur paanika, aga kui seada täpsed tingimused, nii et laenu põhisummad on kaitstud ja makstakse tagasi, ning küsimus on vaid laenu pikkuses ja intressimääras, siis turg reageerib sellele teisiti.    Praegu on põhiliselt keskendutud sellele, et leppida kokku pikemates võlakirjades ja madalamates intressimäärades, aga valdavas osas põhisummasid mitte puudutada, märkis Ligi.    "Iseenesest mingi osa on pangad nõus aktsepteerima ka võlakirjade asendamist turuhindadega - turuhind on praegu madalam Kreeka võlakirjadel, aga põhimass sellest rahast jääb Kreekale kasutada, seda ei pea tagasi maksma, see asendatakse teiste võlakirjadena. Sellel puhul on restruktureerimisel juba hoopis teine tähendus, kõik teavad, millest on jutt, ja paanika on loodetavasti välditav," selgitas ta.    Ligi tõdes, et jutt on ju mitme riigi abistamisest ning Itaaliat ja teisi riike  puudutav paanika peaks olema maandatav.    "Põhieesmärk ongi nimelt, et see ei laieneks. Kreeka pole peamine probleem, vaid nakkus, paanika laienemine, väga suured majanduskahjud, mis saavad siis kõigile riikidele osaks, võiks isegi öelda, et üle maailma, aga Euroopas kindlasti," lausus rahandusminister.